
REPUBLIKA HRVATSKA

VARAŽDINSKA ŽUPANIJA

        GRAD IVANEC 
Upravni odjel za poslove gradonačelnika
KLASA: 008-01/24-01/21
URBROJ: 2186-12-01/24-24-1
U Ivancu, 21. ožujka 2024.
PREDMET:  Priopćenje za javnost s 34. sjednice Gradskog vijeća Ivanec održane u 

                        srijedu, 20. ožujka 2024.
                       Gradsko vijeće Ivanec na sjednici u srijedu, 20. ožujka, jednoglasno je prihvatilo prijedlog gradonačelnika Milorada Batinića te donijelo izmijenjenu i dopunjenu Odluku o utvrđivanju mjerila za sufinanciranje predškolskog odgoja djece u dječjim vrtićima te usluge brige o djeci koje pružaju obrti dadilja.

                      Najvažnija vijest vezana uz ovu odluku jest ta da će roditeljima djece, koja pohađaju privatne vrtiće ili su smještena kod dadilja (a kojima je vrtić od 1. siječnja uvelike poskupio), donijeti veliko olakšanje na način da će im već od 1. travnja računi za vrtić biti manji od 39 do čak 81 eura, ovisno o dohodovnom cenzusu! 
                 Time će se oni izjednačiti s roditeljima mališana smještenih u gradskom vrtiću Ivančice, gdje do poskupljenja nije došlo. 
-U skladu s opredjeljenjem da svako dijete Gradu Ivancu vrijedi jednako, bez obzira na to gdje i koju predškolsku ustanovu pohađa, na ovakav način Grad dovodi u ravnopravnu poziciju i uravnoteženi cjenovni rang roditelje djece koja pohađaju gradski vrtić (čija je ekonomska cijena 233 eura i koja nije rasla od 2019.) i roditelje djece koja pohađaju privatne vrtiće/dadilje (a koji su od početka ove godine jako poskupjeli, u prosjeku 280 eura, te roditelje novčano pogodili i opteretili im kućni budžet) – naglasio je u obrazloženju gradonačelnik Batinić.

                       Ovakvom odlukom Grad Ivanec ujedno ispravlja nepravdu iz Odluke Vlade RH o dodjeli sredstava za fiskalnu održivost dječjih vrtića za pedag. godinu 2023./2024. koja se, iako proizašla iz dobre namjere, pokazala kao diskriminirajuća. 

                        Naime, umjesto da Vlada svakom djetetu u RH dodijeli jednak iznos novca i time pokaže da joj svako dijete vrijedi jednako, ona je sredstva dodjeljivala po indeksu razvijenosti JLS-a, iz čega je proizašlo da su djeca u manje razvijenim sredinama državi daleko „vrjednija“ nego li ona u gradovima. 

                         Također, Grad Ivanec je od države dobio samo sredstva za djecu (njih 368-ero) koja pohađaju gradski i privatne vrtiće na gradskom području Ivanec, ali i ne i za djecu koja idu u vrtiće u susjednim sredinama, a takvih je197-ero. Također, Uredba Vlade uopće ne „prepoznaje“ ni 13-ero mališana smještenih kod dadilje. Za Vladu ta djeca ne postoje.

                          Nadalje, za spomenutih 197-ero djece, koja pohađaju 23 vrtića u devet susjednih gradova i općina, sredstva nije dobio Grad Ivanec, što bi bilo prirodno i logično, već one općine i gradovi u kojima ivanečka djeca pohađaju vrtić.

                            Iako su njihovi čelnici sredstva koja su primili za ivanečke mališane bili dužni i raspodijeliti na njih te tako roditeljima olakšati teret poskupljenja vrtića, oni to odbijaju učiniti. Dapače, novac koji su primili za ivanečku djecu oni su namijenili za djecu svoga područja.

-Ne želeći ulaziti u ispravljanje nereda i kaosa koji je na terenu svojom nekonzistentnom odlukom proizvela Vlada, odlučili smo ovakvo stanje „presjeći“ te formulirati pravednu odluku kojom ćemo omogućiti svim roditeljima da smještaj svoga djeteta u predškolskoj ustanovi plaćaju podjednako, bez obzira na to je li riječ o gradskom ili privatnom vrtiću i dadilji na području grada Ivanca ili u susjednim gradovima i općinama – pojasnio je Batinić.

Ukoliko neka buduća Vlada odluči i dalje izdvajati sredstva za fiskalnu održivost vrtića, M. Batinić izjavio je da će predložiti da se sredstva doznačavaju po prebivalištu djeteta, jer to je jedini pravi način da se pomogne roditeljima. Ukoliko Vlada to odbije, Grad Ivanec i nadalje će postupati na ovakav način, da mu svako dijete vrijedi jednako.

                               Nadalje, za razliku od susjednih JLS-ova, koji su sredstva Vlade RH namijenjena ivanečkoj djeci prisvojili te njima financiraju samo djecu svoga područja, Grad Ivanec neće tako postupiti.

-Odlukom koju sada donosimo omogućit ćemo i roditeljima iz susjednih općina i gradova, čija djeca pohađaju privatni vrtić ili obrt dadilje u Ivancu, sufinanciranje smještaja u iznosu od 35 eura mjesečno po djetetu. Naime, Grad Ivanec je od Vlade RH dobio sredstva i za tu djecu i sukladno njenim odredbama, mi ćemo ih na taj način i usmjeriti te time omogućiti pojeftinjenje vrtića roditeljima iz okolnih sredina – naglasio je Batinić.

                          A to znači da će od 1. travnja roditeljima djece iz Lepoglave, Donje Voće, Vidovca, Maruševca i Novog Golubovca čija su djeca smještena u privatnom vrtiću ili kod dadilje u Ivancu, smještaj njihova djeteta pojeftiniti 35 eura mjesečno.

                          Osvrćući se na gradski vrtić u Ivancu, koji nije poskupio, M. Batinić kazao je da će se nova ekonomska cijena donositi nakon što vrtići u Ivancu i Radovanu budu izgrađeni i stavljeni u funkciju te kada će se, na osnovu novog zapošljavanja i svega drugog što donosi tako veliko povećanje vrtićkih kapaciteta, utvrditi svi potrebni elementi i parametri za utvrđivanje realne ekonomske cijene.

                         Svi nazočni vijećnici bez rasprave i bez primjedbi prihvatili su obrazloženje i prijedlog gradonačelnika te jednoglasno usvojili predloženu odluku. 

                          S obzirom na to da je to ujedno bila i jedina točka dnevnog reda, sjednica je završila u rekordnih, nepunih desetak minuta.

Pročelnica:
Ljiljana Risek, dipl. polit.

